
PRIJEDLOZI
Odbor za građanske slobode, pravosuđe i unutarnje poslove poziva Odbor za proračunski nadzor da kao nadležni odbor u prijedlog rezolucije koji će usvojiti uvrsti sljedeće prijedloge:
[bookmark: restart]1.	pozdravlja činjenicu da je Revizorski sud utvrdio da su transakcije na kojima se temelji godišnja računovodstvena dokumentacija Europskog centra za praćenje droga i ovisnosti o drogama („Centar”) za financijsku godinu 2022. zakonite i pravilne u svim značajnim aspektima; napominje da je, prema Godišnjem izvješću Revizorskog suda o agencijama EU-a za 2022., njegov proračun za 2022. iznosio 26 milijuna EUR, što je povećanje od 4 % u odnosu na 2021. (25 milijuna EUR), dok je broj članova osoblja ostao nepromijenjen u skladu s odlukom relevantnog proračunskog tijela;
2.	pozdravlja činjenicu da su poduzete odgovarajuće korektivne mjere kako bi se odgovorilo na opažanja Revizorskog suda iz prethodnih godina; pozdravlja vodeću godišnju publikaciju Europsko izvješće o drogama za 2022., Statistički bilten 2022. i dodanu vrijednost Europskog sustava ranog upozoravanja o novim psihoaktivnim tvarima kojim je 2022. Centar upravljao 25 godina; pozdravlja objavljivanje 69 publikacija, među kojima je sedam minivodiča i tri glavne teme u okviru vodećeg izvješća Centra pod nazivom „Zdravstveni i društveni odgovori na probleme povezane s drogama: europski vodič”; pozdravlja organizaciju četvrte Europske konferencije o ovisničkom ponašanju i ovisnostima, koju zajednički organiziraju Centar i njegovi partneri; potiče Centar da nastavi sa svojim aktivnostima razmjene znanja;
3.	pozdravlja aktivnosti osposobljavanja povezane s drogama uz sudjelovanje 609 stručnjaka iz EU-a za provedbu zakona i projektnih partnera za tehničku suradnju koje Centar provodi u suradnji s Agencijom Europske unije za osposobljavanje u području izvršavanja zakonodavstva (CEPOL); pozdravlja činjenicu da je tijekom 2022. gotovo 950 stručnjaka koji rade u području droga, uključujući službenike tijela kaznenog progona i tvorce politika, prošlo osposobljavanje Centra, dok je oko 1200 stručnjaka koji rade u području droga sudjelovalo na sedam internetskih seminara u organizaciji Centra; ističe da Centar ima važnu ulogu da tvorcima politika i stručnjacima pruži analize i informacije o drogama i ovisnošću o drogama, koje se temelje na javnom zdravlju;
4.	pozdravlja ustrajne napore Centra da istakne socijalne aspekte i društveni učinak droga, promiče politike društvene reintegracije za korisnike droga i pristupi temi droga s multidisciplinarnom perspektivom. smatra da je ključno nastaviti s podizanjem razine osviještenosti o važnosti prevencije i inovativnog pristupa politikama o drogama koji se temelji na mentalnom zdravlju;
5.	podsjeća da se rad Centra temelji na sposobnosti strateške procjene prijetnji zdravlju i sigurnosti utemeljene na dokazima kako bi se u ranoj fazi utvrdili novi događaji povezani s fenomenom droga koji bi mogli negativno utjecati na zdravlje, socijalna pitanja, sigurnost ili zaštitu u Uniji; podsjeća da bi se procjena prijetnji zdravlju trebala jednako odražavati u radu Centra;
6.	pozdravlja napredak koji je Centar postigao u suradnji s Europolom u pogledu dubinske analize tržišta droga u EU-u, s modulima o određenim drogama objavljenima tijekom 2022. i planiranim izdanjima za 2023.; pozdravlja rad 2022. na poboljšanju kvalitete i dostupnosti osnovnih podataka o opskrbi u suradnji s nacionalnim fokusnim točkama Reitoxa i Europolom; pozdravlja provedbu svih zadaća Centra u okviru operativnih akcijskih planova Multidisciplinarne platforme za borbu protiv kaznenih djela u vezi s kanabisom, kokainom i heroinom; podsjeća da je utvrđeno da je trgovina drogom glavni izvor zarade i kanal za regrutiranje novih članova skupina organiziranog kriminala i terorističkih skupina te ističe doprinos Centra, među ostalim, sigurnijoj Europi;
7.	pozdravlja stranicu s resursima EMCDDA 4 Ukraine, stvorenu za stručnjake koji rade u području droga u Europi i koji podupiru raseljene osobe iz Ukrajine; 
8.	pozdravlja tekuću suradnju između Centra i partnerskih zemalja europske politike susjedstva na regionalnoj razini u okviru projekta tehničke pomoći EU4MD, kao i aktualnu provedbu bilateralnog projekta s Gruzijom EMCDDA4GE; pozdravlja uspostavu službenog partnerstva u programu suradnje između Latinske Amerike, Kariba i Europske unije u području droga;
9.	pozdravlja suradnju Centra s drugim agencijama i njegov doprinos mreži agencija za pravosuđe i unutarnje poslove; pozdravlja stalnu suradnju Centra s nacionalnim agencijama za droge, trećim zemljama i međunarodnim organizacijama kao što su UNODC i WHO.

